CELEX: 62021TN0525
Language: da
Date: 2021-08-27 00:00:00
Title: Sag T-525/21: Sag anlagt den 27. august 2021 — E. Breuninger mod Kommissionen

25.10.2021   
            
            
               DA
            
            
               Den Europæiske Unions Tidende
            
            
               C 431/46
            
         
      Sag anlagt den 27. august 2021 — E. Breuninger mod Kommissionen
      (Sag T-525/21)
      (2021/C 431/54)
      Processprog: tysk
      
         Parter
      
      
         Sagsøger: E. Breuninger GmbH & Co. (Stuttgart, Tyskland) (ved Rechtsanwalt M. Vetter)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse af 28. maj 2021 (støtte nr. SA.62784) annulleres i medfør af artikel 264, stk. 1, TEUF.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført to anbringender.
      
                  1.
               
               
                  Første anbringende: Der foreligger et åbenbart urigtigt skøn.
                  Kommissionen har anlagt et åbenbart urigtigt skøn, idet den i den anfægtede afgørelse har fastslået, at den tyske støtteordning »Generel forbundsordning om kompensation i forbindelse med covid 19« er forenelig med det indre marked i henhold til artikel 107, stk. 2, litra b), TEUF. Den omstændighed, at retten til at indgive ansøgning for virksomheder med flere økonomiske aktivitetsområder er begrænset til virksomheder, der opnår mindst 80 % af deres omsætning med aktiviteter, der er direkte berørt af lockdown, er fastsat vilkårligt, og godkendelsen af støtteordningen er uforholdsmæssig. Tærsklen på 80 % ophæver uden nogen saglig grund årsagssammenhængen mellem nedlukningsforanstaltningerne og de heraf opståede skader til ugunst for virksomheder med flere aktivitetsområder, idet disse virksomheder til trods for, at de er berørt direkte og i betydeligt omfang af de statslige foranstaltninger og de dermed forbundne væsentlige tab, eventuelt slet ikke bliver ydet nogen kompensation. Dette fører til en konkurrencefordrejning både i forholdet til konkurrenter på aktivitetsområder, der er berørt af covid 19, og konkurrenter på aktivitetsområder, der ikke er berørt af covid 19.
               
            
                  2.
               
               
                  Andet anbringende: Tilsidesættelse af de proceduremæssige rettigheder i artikel 108, stk. 2, TEUF
                  Kommissionens afgørelse er behæftet med en kontrolmangel og en begrundelsesmangel. Kommissionen har ikke givet sagsøgeren mulighed for under den indledende undersøgelsesprocedure at give sine betænkeligheder om støtteordningens forenelighed med det indre marked til kende. Desuden har Kommissionen ikke begrundet godkendelsesafgørelsen tilstrækkeligt.